**COMUNICAT DE PRESĂ**

12 decembrie 2023

**Îmbunătățirea infrastructurii medicale pentru îngrijirea persoanelor vârstnice, în atenția autorităților din regiunea de frontieră româno-sârbă**

Adrian-Ioan Veștea, ministrul dezvoltării, lucrărilor publice și administrației a semnat astăzi contractul de finanțare pentru proiectul de infrastructură mare dedicat îmbunătățirii infrastructurii medicale destinate persoanelor vârstnice afectate de afecțiuni psihice în regiunea de frontieră româno-sârbă, finanțat prin Programul Interreg IPA România - Serbia 2021-2027.

Proiectul cu o valoare de 4,5 milioane Euro este implementat în parteneriat de către Spitalul de psihiatrie “Dr. Slavoljub Bakalović” din Vîrșeț, Serbia și Spitalul Județean de Urgență Reșița, România și își propune să renoveze facilitățile medicale destinate persoanelor vârstnice afectate de boli psihice specifice vârstei și să doteze spitalele cu echipamente moderne pentru depistarea timpurie a acestor afecțiuni.

De asemenea, va fi derulată și o campanie de conștientizare și de informare în domeniul prevenirii acestor afecțiuni în rândul persoanelor vârstnice din zonele izolate, prin realizarea și difuzarea la nivel regional a unui film documentar și vizite ale echipelor medicale în aceste zone, precum și programe de formare și schimb de bune practici pentru personalul specializat în domeniu.

Astfel, prin proiect se vor asigura investițiile necesare pentru asigurarea accesului egal la îngrijirea sănătății pentru persoanele vârstnice vulnerabile și sprijinirea rezilienței sistemelor de sănătate, inclusiv a îngrijirii primare, și promovarea tranziției de la îngrijirea instituțională la cea bazată pe familie și comunitate în regiunea de frontieră româno - sârbă.

\* \* \*

Programul Interreg IPA România-Serbia 2021-2027 are un buget de 74,5 milioane de euro și finanțează 3 tipuri de proiecte: proiecte de importanță strategică, proiecte de infrastructură mare, precum și proiecte selectate în cadrul apelurilor competitive, privind protecția mediului și adaptarea la schimbările climatice, sănătate și educație, turism și cultură, managementul frontierei, ce urmează a fi implementate în aria programului (Timiș, Caraș - Severin și Mehedinți din România și 6 districte din Republica Serbia: Severnobanatski, Srednjobanatski, Južnobanatski, Braničevski, Borski, Podunavski), iar în perioada următoare se va continua procesul de contractare a proiectelor selectate.